text: Tror Horsens kan overraske
  30 august 2012 kl. 06.35
  AC Horsens-træner Johnny Mølby tror på, at jyderne kan hamle op og overraske ude mod Sporting Lissabon i aften.
  Gruppespillet i Europa League er ikke langt væk for AC Horsens, som i aften skal møde Sporting Lissabon på udebane efter et godkendt 1-1-resultat på hjemmebane.
  
  Mental styrke
  Horsens-træner Johnny Mølby tror på, at jyderne kan skabe sensationen og overraske mod portugiserne.
  - Rammer vi vores absolutte topniveau, kommer vi også frem til chancer. Vi viste stor mental styrke mod Elfsborg, hvor vi vandt ude, siger Johnny Mølby til Ekstra Bladet.
  Han henviser til, at Horsens besejrede svenske Elfsborg i tredje kvalifikationsrunde til Europa League, hvor holdet også begyndte med et 1-1-resultat på hjemmebane, men endte med en samlet 4-3-sejr.
  
  Kan ske igen
  - Der løftede vi os mod en svær modstander. Det kan ske igen. Sporting har kun spillet to kampe i den portugisiske liga og tabte senest på hjemmebane, og vi viste i den første kamp, at vi kan matche dem.
  - Viser vi igen samme pondus i duellerne, er vi godt på vej, mener Johnny Mølby.
  Også FC Midtjylland skal dyste i Europa League i aften, men har kun en teoretisk chance for at gå videre til gruppespillet efter 0-3-nederlaget hjemme mod Young Boys.
  